钦定古今图书集成/明伦汇编/官常典/第512卷 > 王德
## 钦定古今图书集成/明伦汇编/官常典/第512卷 > 王德

按《宋史》本传：“德字子华，通远军熟羊砦人。以武勇应
募，隶熙帅姚古。会金人入侵，古军怀、泽间，遣德谍之，
斩一酋而还，补进武校尉。古曰：‘能复往乎’？德从十六
骑径入隆德府治，执伪守姚太师，左右惊扰，德手杀
数十百人，众愕眙，莫敢前。古械姚献于朝，钦宗问状，
姚曰：‘臣就缚时，止见一夜叉耳’。时遂呼德为王夜叉。”
建炎元年，以勤王师倍道趋阙，改隶刘光世，平济南
寇李昱、池阳寇张遇。光世将先锋讨李成。德以百骑
觇贼，至蔡州上蔡驿口桥，贼疑为诱骑，拥众欲西。德
麾骑大呼曰：“王师大至矣！”贼骇遁，追杀甚众。成奔新
息，收散卒复战。贼见光世张盖行陈，不介胄，知为主
帅，并兵围之。德突围拥光世还军，遂袭败李成，授武
略大夫。三年春，迁前军统领，屯天长。金人攻扬州，西
军多溃，德趋宣化。会叛将张昱、张彦围和州，太守张
绩求援于德，德兵傅城下，贼不意其至，大溃。迟明接
战，斩昱，俘其兵骑万数，济自采石。光世方谋讨苗、刘
之逆，迎至建康，谓德曰：“江都之扰，诸军不窜则盗。公
可仗义夜涉大江，徇国，急变”，遂以军属光世。会苗、刘
走闽中，诏德追击，隶韩世忠。德欲自致功名，而世忠
必欲德为之使，遣亲将陈彦章邀德于信州。彦章拔
佩刀击德，德杀彦章，尸诸市。德至浦城，斩苗瑀，擒马
柔古送行在。世忠讼其擅杀，下台狱。侍御史赵鼎按
德当死，帝命特原之，编管郴州。时光世屯九江，得杨
惟忠所失空头黄敕，即以便宜复德前军统制，遣平
信州妖贼王念经。行次饶州，会贼刘文舜围城，德引
兵赴之。文舜请降，德纳而诛之，自馀不戮一人。谓诸
校曰：“念经闻吾宿留，必不为备。”倍道而趋，一鼓擒之，
献俘于朝。诏还旧秩，加武显大夫、荥州刺史。四年，光
世镇京口，以德为都统制。金兵复南，光世将退保丹
阳，德请以死捍江，诸将恃以自彊。分军厄险，渡江袭
金人，收真、扬数郡。既而又遇敌于扬州北，有被重铠
突阵者，德驰叱之，重铠者直前刺德，德挥刀迎之，即
堕马。众褫骇，因麾骑乘之，斫杀万计。绍兴元年，平秀
州水贼邵青。初，德与战于崇明沙，亲执旗麾兵，拔栅
以入，青军大溃。他日，馀党复索战，谍言将用火牛，德
笑曰：“是古法也，可一不可再。今不知变，此成擒耳。”先
命合军持满，阵始交，万矢齐发，牛皆反奔，贼众歼焉。
青自缚请命，德献俘行在。帝召见便殿问劳，褒赏特
异，迁中亮大夫、同州观察使。三年，光世宣抚江、淮，当
移屯建康，命韩世忠代之。德从数十骑自京口逆世
忠，度将及麾下，徒步立道左，抗言曰：“擅杀陈彦章。王
德迎马头请死。”世忠下马握其手曰：“知公好汉，向来
纤介，不足寘怀。”乃设酒尽欢而别。是冬，知巩州、熙河
兰廓路兵马钤辖。明年春，知兰州，徙屯池阳及当涂，
为行营左护军前军统制。金兵掠江北，破滁州，德越
江袭夺之，追至桑根，擒女真万户卢孛一人，千户十
馀人。五年，改环庆副总管。六年冬，刘豫遣麟、猊驱乡
兵三十万，分东西道入寇，中外甚恐，议欲为保江计。
殿帅杨沂中、统制张宗颜、田师中及德等分兵御之，
大败猊兵于藕塘，猊挺身走，麟在顺昌闻之，亦拔砦
遁。德追至寿春，弗及，获其粮舟四百艘。第功，除武康
军承宣使，真拜相州观察使。七年，改熙河兰廓路副
总管、行营左护军都统制，驻师合肥。会光世罢宣抚，
诏德尽护其众，以郦琼副之。琼与德故等夷，耻屈其
下，率众叛，从刘豫。八年，命隶张俊，名其军曰“锐胜。”十
年，解颖昌围，俊檄德就取宿州。德倍道自寿春驰至
蕲县，与敌游骑遇，遂入城，偃旗卧鼓，骑引去，因潜师
宿州，夜半薄贼营。敌将高统军诘朝压汴而陈，伪守
马秦同知耶律温以三千人阻水邀战。德策马先济，
步骑从之，遥谓贼曰：“吾与金人大小百战，虽名王贵
酋，莫不糜碎，尔何为者？”贼遂投兵降。马秦。耶律温驰
入，闭门城守。德至，呼秦谕以逆顺，乃自缒而下。德叱
其子顺先登，秦率温降，遣诣行在。德乘胜趋亳州，俊
会于城父。时叛将郦琼屯亳，闻德至，谓三路都统制
曰：“夜叉未易当也。”遂遁。德入亳州，白俊曰：“今兵威已
振，请乘破竹之势，进取东都。”俊难之，乃班师，策功第
一。拜兴宁军承宣使、龙神卫四厢都指挥使，再迁侍

之蔽也。弃淮不守，是谓唇亡齿寒也。敌数千里远来，
饷道决不继，及其未济，急击之，可以夺气。若迟之使
稍安，则淮非吾有矣。”俊犹豫未许。德请益坚，曰：“愿父
子先越江，俟和州下，然后宣抚北渡。”俊乃许。德即渡
采石，俊督军继之，宿江中。德曰：“明旦当会食历阳。”已
而夜拔和州，晨迎俊入。敌退保昭关，又击走之，追至
拓皋，与金人夹河而军。诸将帅皆集，惟张俊后至。统
制田师中欲待之，德怒曰：“事当机会，复何待！”径上马。
兀术以铁骑十馀万夹道而阵，德曰：“贼右阵坚，我当
先击之。”麾军渡桥，首犯其锋，一酋被甲，跃马始出，德
引弓一发而毙。乘胜大呼，令万兵持长斧如墙而进，
敌大败，退屯紫金山。德复尾击之。刘琦谓德曰：“昔闻
公威略如神，今果见之，请以兄礼事。”召拜清远军节
度使、建康府驻札御前诸军都统制，历浙东、福建总
管、荆南副都统制。二十五年，卒。赠检校少保，再赠少
傅。二子：琪、顺，亦以骁勇闻。